Shkolla normale e Mitrovicës

Shkolla Normale e Mitrovicës ka qenë një institucion kyç i arsimit profesional për përgatitjen e mësuesve, duke luajtur një rol të rëndësishëm në zhvillimin e sistemit arsimor në Kosovë. Ky institucion funksionoi në dekadat e para pas Luftës së Dytë Botërore, duke kontribuar në edukimin dhe formimin e kuadrove të reja arsimore në një kohë kur mungesa e mësuesve të kualifikuar ishte një problem i madh.Jusuf Jusufi (2017) Kujtoj pishtarët e dritës, Prishtië, fq. 61 - 65

 Historiku 
Në Mitrovicë, pranë Gjimnazit "Silvira Tomazini", paralelet e para të Shkollës Normale u hapën në vitin shkollor 1954/55. Fillimisht, në këto dy paralele, mësimi zhvillohej vetëm në gjuhën shqipe dhe ligjërohej kryesisht nga arsimtarët e gjimnazit, por kishte edhe mësimdhënës të huazuar nga Shkolla Normale e Prishtinës. Me rritjen e nevojës për mësues të përgatitur profesionalisht, në vitin 1966 shkolla u nda nga gjimnazi, dhe nxënësit e gjimnazit kaluan në një objekt të ri shkollor, ndërsa Shkolla Normale vazhdoi të funksiononte në ndërtesën e vjetër. Drejtori i parë i kësaj shkolle të pavarësuar ishte Ahmet Maloku, i cili gjithashtu i dha emrin “Hasan Prishtina”, në nder të atdhetarit dhe veprimtarit të shquar shqiptar.Bajram Shatri (2006) Arsimi fillor në Kosovë në shekullin 20, Prishtinë, fq. 534

Në vitet 1950, për shkak të mungesës së mësuesve të kualifikuar, krahas mësimit të rregullt, organizoheshin edhe kurse verore pedagogjike në qytete si Prizreni, Peja dhe Prishtina. Këto kurse kishin për qëllim përshpejtimin e përgatitjes së kuadrit mësimor, duke plotësuar nevojat emergjente të arsimit shqiptar. Për dekadën e parë të funksionimit të saj, nga viti 1954 deri në vitin shkollor 1966/67, Shkolla Normale "Hasan Prishtina" u shqua për stafin e saj të përkushtuar. Në mesin e mësimdhënësve që shërbyen në këtë institucion ishin: Musa Gashi, Rexhep Hoxha, Myslim Nagavci, Ismet Dermaku, Musa Deva, Hysen Muhaxheri, Murteza Luzha, Feti Zhubi, Ahmet Maloku, Hilmi Hisari, Xhevdet Pula, Shenasi Korenica, Ahmet Geca, Skënder Oroshi, Hadije Morina, Ehat Prekazi, Latif Mulaku, Latif Berisha, Zekije Dushi, Faik Rizvanolli, Sadik Vraniqi, Emin Pllana, Ismail Gubetini, Idriz Kosova, Ejup Hamiti, Skënder Skënderi, Muhamet Kërveshi, Bedri Deda, Fahri Beqiri, Valentin Kurti, Selvete Rudi, Emin Karakashi, Kasem Cake, Shkëlzen Gashi, Fahredin Gunga, Shaqir Berani, Idriz Hiseni, Jusuf Mripa, Rizah Stublla, Xhemajl Shala, Xhemajl Pllana, Bejtullah Bejtullahu, Lah Nimani, Ramadan Duli, Ejup Barileva, Ali Topalli, Zahir Istrefi, Xhevat Koshi, Hasan Bunjaku, Gjergj Kaçinari, Idriz Berani, Ibrahim Bala, Sefedin Shala, Murat Bejta, Ruzhdi Pllana, Fetah Bahtiri, Selman Meha dhe shumë të tjerë që kontribuan në këtë periudhë.

Nga bankat e Shkollës Normale Shqipe "Hasan Prishtina" në Mitrovicë dolën shumë breza të rinj mësuesish, të cilët dhanë një kontribut të çmuar në arsim jo vetëm në këtë pjesë të Kosovës, (sidomos në Vushtrri, Drenicë dhe Shalë të Bajgorës), por edhe në trojet shqiptare përtej kufijve administrativë, si në Maqedoninë e Veriut, Mal të Zi dhe në Luginën e Preshevës.Ahmet Maloku (1996) Ata gabo - unë qorto 2, Prishtinë, fq. 101

Pavarësisht kushteve të vështira, si mungesa e teksteve dhe mjeteve didaktike, vështirësitë ekonomike të shumicës së arsimtarëve dhe infrastruktura e kufizuar shkollore, personeli profesional pedagogjik i kësaj shkolle nuk e ndali punën e tij fisnike. Me përkushtim të jashtëzakonshëm, ata arritën të ruanin dhe të ngrinin nivelin e arsimit, duke përçuar te brezat e rinj jo vetëm dije, por edhe ndjenja atdhedashurie dhe vetëdije kombëtare. Përmes përpjekjeve të tyre, arsimi shqip në Mitrovicë dhe më gjerë arriti të konsolidohej dhe të përballonte sfidat e kohës.

 Shih edhe 
 Arsimi në Mitrovicë

 Referime 

Kategoria:Shkolla në Mitrovicë
Kategoria:Shkolla normale